Babelscape/SREDFM huggingface dataset:
New York Dolls

Οι New York Dolls είναι αμερικάνικο χαρντ ροκ συγκρότημα, το οποίο δημιουργήθηκε το 1971 στη Νέα Υόρκη των Ηνωμένων Πολιτειών και αποτέλεσαν ένα από τα πιο επιδραστικά σχήματα της πανκ μουσικής.
Elbow

Οι Elbow είναι αγγλικό εναλλακτικό ροκ συγκρότημα. Δημιουργήθηκε στην ευρύτερη περιοχή του Μάντσεστερ από τους Γκάι Γκάρβι, Ρίτσαρντ Τζαπ, Κρέγκ Πότερ, Μαρκ Πότερ και Πιτ Τέρνερ, οι οποίοι έπαιζαν μουσική μαζί από τις αρχές της δεκαετίας του 1990, και το 1997 υιοθέτησαν το σημερινό τους όνομα "Elbow".
Βαράγγειος Φρουρά

Η Βαράγγειος Φρουρά, σύγχρονη ονομασία του Τάγματος των Βαράγγων ή Βαραγγίων ήταν μια επίλεκτη μονάδα του Βυζαντινού στρατού, από τον 9ο μέχρι τον 14ο αιώνα, τα μέλη των οποίων υπηρετούσαν ως προσωπική φρουρά των Βυζαντινών Αυτοκρατόρων. Η σύνθεσή τους αποτελούνταν κυρίως από Γερμανικά φύλα, κυρίως Σκανδιναβούς (το Τάγμα συστάθηκε περίπου 200 χρόνια μέσα στην περίοδο των Βίκινγς) και Αγγλοσάξονες από την Αγγλία.

Η Φρουρά συστάθηκε αρχικά από τον Βασίλειο Β΄ τον Βουλγαροκτόνο το 988, μετά τον εκχριστιανισμό των Ρως από τον Βλαδίμηρο Α΄ του Κιέβου. Ο Βλαδίμηρος αφού είχε καταφέρει να σφετεριστεί την εξουσία στο Κίεβο με τη βοήθεια Βαράγγων πολεμιστών, έστειλε 6.000 άνδρες στον Βασίλειο, λόγω συμφωνίας στρατιωτικής βοήθειας. 

Ο Βασίλειος Β΄ όντας δύσπιστος προς τους Βυζαντινούς φρουρούς, των οποίων η υπακοή άλλαζε συχνά με μοιραίες συνέπειες και σε συνδυασμό με την αποδεδειγμένη υπακοή των Βαράγγων, που είχαν στο παρελθόν υπηρετήσει το Βυζάντιο, οδήγησε τον αυτοκράτορα να τους προσλάβει ως την προσωπική του φρουρά. Κατά τη διάρκεια των χρόνων, νέες προσλήψεις από Σουηδία, Δανία, Νορβηγία και Ισλανδία διατήρησαν μια σκανδιναβική απόχρωση στο Τάγμα μέχρι και το τέλος του 11ου αιώνα.
Κάστρο Όβετς

Το Κάστρο Όβετς ("βουλγαρικά : Крепост Овеч") είναι βυζαντινό φρούριο που βρίσκεται ανατολικά της σημερινής πόλης της Προβάντια στην Βουλγαρία. Βρίσκεται σε ένα οροπέδιο πάνω από την πόλη, που φέρει το όνομα "Ακρόπολη".

Το φρούριο χτίστηκε από τους Βυζαντινούς και λειτουργεί από τον 5ο αιώνα, πριν από την ίδρυση του φρουρίου είναι αποδεδειγμένη και θρακική παρουσία. Το Βυζαντινό φρούριο ονομαζόταν "Κάστρο Πρόβατον" ή "Προβάτ", "Όβετς" από τους Βούλγαρους και Τας Χισάρ (πέτρινο φρούριο) από τους Οθωμανούς, αναφέρεται και σαν "Μπουρφάντα".
Bloc Party

Οι Bloc Party είναι αγγλικό ίντι ροκ συγκρότημα με Post-punk revival και Ποστ-Μπριτ ποπ στοιχεία που δημιουργήθηκε το 2003 στο Λονδίνο.
Γιάι-Γιάι

Το Γιάι-Γιάι (ισπανικά: "Llay-Llay") είναι πόλη και κοινότητα στην επαρχία Σαν Φελίπε δε Ακονκάγουα στην Περιοχή Βαλπαραΐσο της κεντρικής Χιλής

Η κοινότητα δημιουργήθηκε στις 6 Απριλίου 1875. Αρχικά χτίστηκε ένας σιδηροδρομικός σταθμός για να εξυπηρετήσει τα τρία χυτήρια που υπήρξαν εκεί και αργότερα στις 6 Απριλίου 1875 με ανώτατο διάταγμα απέκτησε τον τίτλο της πόλης.

Το Γιάι-Γιάι εκτείνεται σε μια έκταση 349,1 χλμ²

Σύμφωνα με την απογραφή πληθυσμού-κατοικιών του 2002, η κοινότητα Γιάι-Γιάι είχε 21.644 κατοίκους.

Ως κοινότητα, το Γιάι-Γιάι είναι διοικητική διαίρεση του τρίτου επιπέδου της Χιλής που διοικείται από δημοτικό συμβούλιο και διευθύνεται από έναν δήμαρχο ο οποίος εκλέγεται άμεσα.
Κρις Σλέιντ

O Κρις Σλέιντ είναι Ουαλός ντράμερ της χαρντ ροκ μουσικής σκηνής, γνωστός ως μέλος των AC/DC στις αρχές της δεκαετίας του '90, όπως και των Manfred Mann's Earth Band, Asia και Tom Jones.
Tumblr

Το Tumblr είναι μία πλατφόρμα μικρομπλόγκινγκ, ενώ αποτελεί επίσης και κοινωνικό δίκτυο, με το οποία μπορεί ένας χρήστης να δημιουργήσει μπλογκ και να ανεβάσει δημοσιεύσεις, εικόνες, βίντεο, αποφθέγματα, τραγούδια, άρθρα και ηχητικά μηνύματα. Ιδρύθηκε το 2007 στην Νέα Υόρκη από τον Ντέιβιντι Καρπ. Οι χρήστες μπορούν να ακολουθήσουν άλλους χρήστες ή να επιλέξουν να μετατρέψουν το μπλογκ τους σε ιδιωτικό.

Η ιστοσελίδα έχει σχεδόν 91.7 εκατομμύρια δημοσιεύσεις την ημέρα και αποκτά περίπου 15.000 νέους χρήστες κάθε μέρα. Το 2013 η εταιρία Yahoo! αγόρασε το Tumblr για 1.1 δισεκατομμύρια δολάρια.

Μέχρι και την 1η Μαρτίου 2016, το Tumblr φιλοξενούσε πάνω από 282.100.000 blogs και έφτασε τα 555 εκατομμύρια μηνιαίους επισκέπτες. Η έδρα της εταιρείας βρίσκεται στην Νέα Υόρκη.
Είναι η 21η διασημότερη ιστοσελίδα στις Η.Π.Α. και 44η παγκοσμίως (Μάρτιος 2016). Θεωρείται από τις πλέον ανερχόμενες και ανταγωνιστικές.
Πύργος του Ακσακάλε

Ο Πύργος του Ακσακάλε είναι μικρό φρούριο στην Τουρκία στην πόλη Ακσαμπάτ που βρίσκεται 18 χλμ δυτικά της Τραπεζούντας. 

Χτισμένο σε ένα πλάτωμα με θέα τη θάλασσα, το κάστρο πιστεύεται ότι κατασκευάστηκε από τον αυτοκράτορα Αλέξιο Β΄ (1297-1330) για την προστασία κατά των επιθέσεων των Σελτζούκων. Το φρούριο υπερασπίστηκε από τους βυζαντινούς για άλλα επτά χρόνια μετά την άλωση της Τραπεζούντας, έως ότου εξαγοράστηκε από τον Μαχμούτ Πασά, ένας από τους διοικητές του Μεχμέτ Β΄.
Στέφαν Τόσεβ

Ο Στέφαν Τόσεβ (βουλγαρικά "Стефан Тошев") (18 Δεκεμβρίου 1859-27 Νοεμβρίου 1924) ήταν Βούλγαρος Στρατηγός που συμμετείχε στον Πρώτο Παγκόσμιο Πόλεμο. Η μητέρα του ήταν δασκάλα την περίοδο της Εθνικής Αναβίωσης. Υπηρέτησε ως Εθελοντής στα Βουλγαρικά Σώματα Πολιτοφυλακής (Οπαλτσέντσι) κατά τη διάρκεια του Ρωσοτουρκικού Πολέμου του 1877-1878 και αργότερα υπηρέτησε ως μεταφραστής. Στις 10 Μαΐου 1879 αποφοίτησε από τη Στρατιωτική Σχολή της Σόφιας στο πρώτο έτος. Τότε υπηρέτησε στην Αστυνομία της Ανατολικής Ρωμυλίας.
Κάστρο του Πρίζρεν

μικρογραφία|Το κάστρο του Πρίζρεν
Το Κάστρο του Πρίζρεν ("Αλβανική γλώσσα : Kalaja e Prizrenit", "σερβικά : Призренски") είναι ένα μεσαιωνικό φρούριο στο Πρίζρεν, στο Κοσσυφοπέδιο, που κάποτε ήταν η πρωτεύουσα της Σερβικής Αυτοκρατορίας. Ε'ιναι χτισμένο σε ένα λόφο όπου γύρω του αναπτύχθηκε η σύγχρονη πόλη. Το πρώτο φρούριο, που χτίστηκε στην ίδια θέση από τους Βυζαντινούς, επεκτάθηκε περαιτέρω από τον αυτοκράτορα ο Στέφανο Δουσάν. Το φρούριο στη συνέχεια τέθηκε υπό τον έλεγχο των Οθωμανών για τέσσερις αιώνες, δίνοντας του τη σύγχρονη μορφή του.

Ανακηρύχθηκε Μνημείο του πολιτισμού εξαιρετικής σημασίας της Σερβίας το 1948.
Αναφέρεται για πρώτη φορά το 1019 κατά τη στιγμή της βασιλείας του αυτοκράτορα Βασιλείου Β (976-1025). Το 1072 ο Σέρβος πρίγκιπας Κωνσταντίνος Μποντίν (1081-1101) ανακηρύχθηκε εδώ «αυτοκράτορας των Βουλγάρων» κατά τη διάρκεια της μεγάλης σλαβική εξέγερση εναντίον της Βυζαντινής Αυτοκρατορίας που είχε ξεσπάσει.

Από την εποχή του Στέφανου του Πρωτόστεπτου (1196-1223) και μετά, η σημασία του Πρίζρεν αυξήθηκε, ιδιαίτερα κατά τη διάρκεια της βασιλείας του βασιλιά Στέφανου Μιλούτιν (1282-1321) και των αυτοκρατόρων Στέφαν Ντούσαν (1331-1355) και Ούρος Ε΄ (1355-1371 ). Η Πρίζρεν έλεγχε την εμπορική διαδρομή που διέρχεται μέσω της κοιλάδας του Δρίνου και συνέδεε την Αδριατική με το εσωτερικό της Βαλκανικής Χερσονήσου. Ο Δουσάν επέκτεινε την οχύρωση και είχε κληροδότημα του, το Μοναστήρι των Αγίων Ταξιαρχών, χτισμένο στην περιοχή του φρουρίου του Βίσεγκραντ. Η Πρίζρεν υπηρέτησε ως αυτοκρατορική πρωτεύουσα της Σερβίας όπου καλούνται η σερβική Κωνσταντινούπολη.
Κατά τη διάρκεια της πτώσης της Σερβικής Αυτοκρατορίας μέχρι τα τέλη του 14ου αιώνα, η πόλη ήταν στην κατοχή αρκετών σερβικών οικογενειών ευγενών, όπως η οικογένεια Μιριαβσέβιτς, η οικογένεια Μπάλσιτς, και η οικογένεια του Μπράνκοβιτς. Με την επέκταση των Οθωμανών αρχίσε να χάνει την εμπορική του σημασία έτσι ώστε το 1433 να αναφέρεται ως έρημη πολιτεία. Το Πρίζρεν έπεσε στα χέρια των Οθωμανών στις 21 Ιουνίου 1455, αν και κάποιες πηγές που τοποθετούν το 1459. Οι Οθωμανοί επέκτειναν το φρούριο και το κράτησαν μέχρι την απελευθέρωση της Πρίζρεν κατά τη διάρκεια του Α΄ Βαλκανικού Πολέμου το 1912.
Κάστρο της Τραπεζούντας

μικρογραφία|τα Τείχη του κάστρου
Το Κάστρο της Τραπεζούντας ("τουρκικά : Trabzon Kalesi") είναι βυζαντινό κάστρο στην Τραπεζούντα της Βορειοανατολικής Τουρκίας. Κατασκευασμένο την βυζαντινή εποχή και επισκευασμένο από τους Οθωμανούς βρίσκεται χτισμένο σε τρία επίπεδα σε λόφο της πόλης στην ακτή της Μαύρης Θάλασσας. Αποτελείται από τρία τμήματα, την Άνω Φρούριο (Yukari Χισάρ), το Μέσο Φρούριο (Orta Χισάρ) και το Κάτω Κάστρο (Aşağı Χισάρ).
Ερίκ Τιέ Μπι

Ο Ερίκ Τιέ Μπι (γεννημένος στις 20 Ιουλίου 1990) είναι Γαλλοϊβοριανός ποδοσφαιριστής, ο οποίος αγωνίζεται για λογαριασμό του Αστέρα Τρίπολης στην Ελληνική Σούπερ Λίγκα.

Αγωνίζεται στη θέση του αμυντικού μέσου και βρισκόταν στην προηγούμενη ομάδα του από τη σεζόν 2010–11. Ο Τιέ Μπι είναι παλαιό στέλεχος των τμημάτων υποδομής της Ολιμπίκ Λυών και ξεκίνησε τη σταδιοδρομία του στη συγκεκριμένη ομάδα. Πραγματοποίησε συνολικά 50 συμμετοχές με τη δεύτερη ομάδα του συλλόγου, η οποία αγωνιζόταν στο Ερασιτεχνικό Πρωτάθλημα Γαλλίας, κατακτώντας δύο τίτλους πρωταθλητή με τη δεύτερη ομάδα του συλλόγου προτού μεταπηδήσει με ελεύθερη μεταγραφή στην Εβιάν τον Μάιο του 2010. Ο Τιέ Μπι πραγματοποίησε το επαγγελματικό του ντεμπούτο στις 30 Ιουλίου 2010 σε μία αναμέτρηση για το Λιγκ Καπ Γαλλίας απέναντι στην Στρασμπούρ. Εισήλθε ως αλλαγή στη συγκεκριμένη αναμέτρηση, όπου η Εβιάν πήρε τη νίκη με σκορ 5–4 στη διαδικασία των πέναλτι. Ο Τιέ Μπι πραγματοποίησε το ντεμπούτο του στο πρωτάθλημα μία εβδομάδα αργότερα αγωνιζόμενος στη νίκη της ομάδας του με σκορ 2–0 επί της Μετς.
Στάση του Ίλλου

Η Στάση του Ίλλου ήταν εξέγερση στην Βυζαντινή Αυτοκρατορία εναντίον του Αυτοκράτορα Ζήνωνα που έγινε το 484.

Ο Ζήνων ήταν από την Ισαυρία και έτσι εθεωρείτο βάρβαρος· με τις πολιτικές του δυσαρέστησε τον λαό. Τη στάση ξεκίνησε στο Θέμα Ανατολικών ο Ίλλος ο Ίσαυρος, αξιωματούχος της αυτοκρατορίας που είχε εξασφαλίσει και τη βοήθεια της Αυγούστας Αιλίας Βηρίνας, πεθεράς του Ζήνωνα και συζύγου του Λέοντα Α΄. Παρόλο που αρχηγός της εξεγέρσεως ήταν ο Ίλλος, δεν ανακηρύχθηκε αυτοκράτορας, επειδή ήταν από την Ισαυρία όπως και ο Ζήνωνας, αλλά προώθησε γι'αυτή τη θέση τον Λεόντιο. Η εξέγερση ξεκίνησε το καλοκαίρι του 484 και μετά από λίγους μήνες ο Ίλλος αναγκάστηκε να κλειστεί στο Κάστρο της Χερρίδος, όπου πολιορκήθηκε για τέσσερα χρόνια. Μαζί τους ήταν ο εθνικός Παμπρέπιος, ποιητής και φιλόσοφος, ο οποίος μάντευε τάχα το αίσιο τέλος, έτσι κράτησαν ψυχολογικά 4 έτη, όταν όμως οι μαντείες του δεν επαληθεύτηκαν, ο Ίλλος τον πέταξε από τα τείχη. Το 488 έληξε η πολιορκία και ο Ίλλος παραδόθηκε μαζί με τον Λεόντιο στις Αυτοκρατορικές δυνάμεις. Έπειτα καταδικάστηκαν σε θάνατο, αποκεφαλίστηκαν και τα κεφάλια τους καρφωμένα σε κοντάρια περιφέρθηκαν στην Κωνσταντινούπολη.
Myst

Το Myst είναι βιντεοπαιχνίδι παζλ και περιπέτειας, που σχεδιάστηκε και σκηνοθετήθηκε από τους αδελφούς Robyn και Rand Miller. Αναπτύχθηκε από την Cyan (νυν Cyan Worlds) και δημοσιεύθηκε από την Brøderbund. Οι Millers άρχισαν να εργάζονται στο Myst το 1991 και κυκλοφόρησε για Mac OS στις 24 Σεπτεμβρίου του 1993, ήταν το μεγαλύτερο project της Cyan μέχρι σήμερα. Οι διασκευές του παιχνιδιού έχουν κυκλοφορήσει για το Sega Saturn, PlayStation, 3DO, Microsoft Windows, Atari Jaguar CD, CD-i, AmigaOS, PlayStation Portable, Nintendo DS, iOS, και το Nintendo 3DS.

Το "Myst" βάζει τον παίκτη στο ρόλο του Ξένου (Stranger), ο οποίος χρησιμοποιεί ένα ειδικό βιβλίο για να ταξιδέψει στο νησί του Myst. Εκεί, ο παίκτης χρησιμοποιεί άλλα ειδικά βιβλία που έχουν γραφτεί από έναν τεχνίτη και εξερευνητή που ονομάζεται Atrus, και ο παίκτης ταξιδεύει σε διάφορους κόσμους γνωστούς ως "Ages". Υπάρχουν ενδείξεις που βρίσκονται σε καθένα από αυτά τα Ages που βοηθάνε τον παίκτη να ανακαλύψει το παρελθόν των χαρακτήρων του παιχνιδιού. Το παιχνίδι έχει πολλές καταλήξεις, ανάλογα με τη διάρκεια της δράσης.

Μετά την κυκλοφορία, το "Myst" ήταν μεγάλη επιτυχία, με τους κριτικούς που εγκωμιάζουν την ικανότητα του παιχνιδιού να βυθίζει τους παίκτες στο φανταστικό κόσμο. Το "Myst" ήταν το καλύτερο σε πωλήσεις παιχνίδι για PC μέχρι το "The Sims" να υπερβεί τις πωλήσεις του το 2002. Το Myst βοήθησε την πρόοδο της τότε εκκολαπτόμενης τεχνολογίας CD-ROM. Η επιτυχία του Myst ήταν η αφορμή για την γέννηση μιας τριλογίας με τέσσερα βιντεοπαιχνίδια, τη συνέχεια του Myst το "Riven", το "Myst III: Exile", το "Myst IV: Revelation" και τον τελευταίο τίτλο της σειράς "Myst V: End of Ages", καθώς και πολλά spin-off παιχνίδια και μυθιστορήματα.
Nissan 70

Το Nissan 70 ήταν ένα μεσαίο πολυτελές αυτοκίνητο που κατασκεύαζε η ιαπωνική αυτοκινητοβιομηχανία Nissan, από τον Αύγουστο του 1937 έως τον Δεκέμβριο του 1943, και αποτέλεσε τον καρπό μετά την επένδυση που αποφάσισε να κάνει η Nissan σε νέο εξοπλισμό.
Παντελέι Κισελόβ

Ο Παντελέι Κισελόβ (βουλγάρικα "Пантелей Киселов") (γεννήθηκε στις 23 Οκτωβρίου 1863 στο Σβιστόβ και απεβίωσε στις 14 Οκτωβρίου 1927 στη Σόφια) ήταν Βούλγαρος Στρατηγός που πολέμησε στον Σερβοβουλγαρικό Πόλεμο του 1885, στους Βαλκανικούς Πολέμους των ετών 1912 και 1913 και στον Πρώτο Παγκόσμιο Πόλεμο. Είναι γνωστός ως διοικητής της 4ης Μεραρχίας Πεζικού Πρέσλαβ κατά τη διάρκεια της ρουμανικής εκστρατείας του 1916 και νικητής στη μάχη του Τουτρακάν.
Ματιέ Ντοσεβί

<br>

Ο Ματιέ Ντοσεβί, (γεννημένος στις 12 Φεβρουαρίου 1988 στην πόλη Σαμπραί-λε-Τουρ της Γαλλίας), είναι Γάλλος με καταγωγή από το Τόγκο, επαγγελματίας ποδοσφαιριστής, ο οποίος αγωνίζεται στο βελγικό πρωτάθλημα στην Σταντάρ Λιέγης, στη θέση του επιθετικού μέσου.
BYD G6

Το BYD G6 είναι ένα μεγαλομεσαίο αυτοκίνητο της κατηγορίας D, που παρήχθη από την κινεζική αυτοκινητοβιομηχανία BYD Auto, μεταξύ του 2011 και του 2018. Λανσαρίστηκε στην Κίνα στις 26 Σεπτεμβρίου 2011, ως ο επίσημος διάδοχος του BYD F6 και, όπως και ο προκάτοχός του, διατέθηκε αποκλειστικά ως 4-πορτο σεντάν 3 όγκων. Τον Οκτώβριο του 2014, το μοντέλο υπέστη μια έντονη ανανέωση.
Άνω Τούμπα

thumb|300x300px|Ο Ιερός Ναός της Αγιάς Βαρβάρας στην Άνω Τούμπα
Η Ανω Τούμπα αποτελεί οικιστική περιοχή της πόλης της Θεσσαλονίκης και αυτοδιοικητικά αποτελεί τμήμα της δημοτικής κοινότητας (επίσης παλαιότερα Δ΄ δημοτικό διαμέρισμα) του δήμου Θεσσαλονίκης. Αποτελεί μια από τις πιο γνωστές τις περιοχές της πόλης της Θεσσαλονίκης, κυρίως λόγω της έδρας του ιστορικού αθλητικού συλλόγου ΠΑΟΚ, αλλά και του σημαντικού αρχαιολογικού της χώρου στον λόφο της Τούμπας, όπου διεξάγεται εκτεταμένη αρχαιολογική έρευνα.
Φιλόχορος

Ο Φιλόχορος ήταν Αθηναίος ιστορικός του 3ου π.Χ. αιώνα. Θεωρείται ο επιφανέστερος των ατθιδογράφων. Διασώθηκαν οι τίτλοι 23 συγγραμμάτων του και ένας σημαντικός αριθμός αποσπασμάτων.
Τζακ Αντράκα

Ο Τζακ Αντράκα ("Jack Thomas Andraka", 8 Ιανουαρίου 1997) είναι Αμερικανός επιστήμονας, ο οποίος ανακάλυψε ένα τεστ για τον καρκίνο του παγκρέατος και του πνεύμονα.
Πάμπλο Σαμπαλέτα

Ο Πάμπλο Σαμπαλέτα (ισπανικά: "Pablo Javier Zabaleta Girod") είναι διεθνής Αργεντίνος ποδοσφαιριστής που αγωνίζεται ως αμυντικός και ανήκει στην Γουέστ Χάμ . Ο Σαμπαλέτα μπορεί να παίξει ως πλάγιος αμυντικός και στις δύο πλευρές του γηπέδου και είναι γνωστός για το επίμονο στυλ του παιχνιδιού του.
Alvin Lee and Company

Alvin Lee and Company είναι ο τίτλος της συλλογής τραγουδιών του αγγλικού ροκ συγκροτήματος Ten Years After, η οποία κυκλοφόρησε σε μορφή δίσκου βινυλίου τον Μάρτιο του 1972 μέσω της δισκογραφικής εταιρείας "Deram Records".
Αποτελείται από ανέκδοτες ηχογραφήσεις και ακυκλοφόρητα κομμάτια, όπως και εναλλακτικές εκτελέσεις παλιότερων τραγουδιών.
Επανεκδόθηκε στις 19 Αυγούστου 2002 από την "Universal Distribution" με τρία επιπλέον κομμάτια.
Κάστρο Τοκμάρ

thumb|250px
Το Κάστρο Τοκμάρ ("τουρκικά : Tokmar Kalesi") είναι ένα ερειπωμένο σήμερα κάστρο στην Επαρχία Μερσίν στην Τουρκία.

Το κάστρο βρίσκεται στην αγροτική περιοχή της Σιλίφκε χτισμένο σε ένα οροπέδιο στις νότιες πλαγιές του όρος Ταύρος με θέα τη Μεσόγειο Θάλασσα. Το υψόμετρο είναι 380 μέτρα και 3 χλμ σε ευθεία γραμμή απόσταση από την θάλασσα, που καθιστά το κάστρο ένα εξαιρετικό σημείο παρατήρησης. Απέχει 33 χιλιόμετρα από την Σελίφσκε και 116 χιλιόμετρα από την Μερσίνη.
Γκιόρεμε

Το Γκιόρεμε (τουρκικά:Göreme) είναι περιοχή στην Καππαδοκία της τουρκικής επαρχίας Νεφσεχίρ. Η περιοχή ονομαζόταν τη Βυζαντινή περίοδο "Ματιανή "ή "Ματιανά" και μετονομάστηκε το 1928 σε "Γκιόρεμε", μια παραφθορά της αρχαιοελληνικής ονομασίας Κόραμα.

Η περιοχή είναι το κέντρο του εθνικού πάρκου Γκιόρεμε, το οποίο σε συνδυασμό με τις μονολιθικές εκκλησίες της Καππαδοκίας έχουν ανακηρυχθεί μνημείο παγκόσμιας κληρονομιάς από την UNESCO από το 1985. Το τοπίο στο Γκιόρεμε χαρακτηρίζεται από εντυπωσιακούς σχηματισμούς βράχων, μερικώς διαβρωμένων, όπως οι περίφημοι παράξενοι λίθοι που αποτελούν και μια από τις μεγάλες τουριστικές ατραξιόν της περιοχής.
Οϊέρ Ολαθάμπαλ

Ο Οϊέρ Ολαθάμπαλ Παρέδες (γεννημένος στις 14 Σεπτεμβρίου 1989), πιο γνωστός ως Οϊέρ, είναι Ισπανός ποδοσφαιριστής ο οποίος αγωνίζεται για λογαριασμό της Λεβάντε ως τερματοφύλακας.
Wikidata

Τα Wikidata (http://www.wikidata.org) είναι ένα ελεύθερο, συνεργατικό εγχείρημα το οποίο δημιουργήθηκε το 2012 και αποτελεί μια γνωσιακή βάση δομημένων δεδομένων όπως διαγλωσσικές αναφορές και στατιστικές πληροφορίες, στην οποία όλα τα εγχειρήματα του ιδρύματος Wikimedia, σε όλες τις γλώσσες, έχουν κεντρική πρόσβαση. Το εγχείρημα χαρακτηρίζεται ως δευτερογενής βάση δεδομένων, δεδομένου ότι παρέχεται και η δυνατότητα της αναγραφής πηγών για τα δεδομένα και είναι πολύγλωσσο, παρέχεται σε όλες τις γλώσσες που επιθυμούν οι χρήστες του. Ανήκει στο ίδρυμα Wikimedia. Τα δεδομένα προσφέρονται συνεργατικά από χρήστες, όπως και στα άλλα εγχειρήματα του ιδρύματος Wikimedia, με τη διαφορά ότι στα Wikidata τα δεδομένα παρέχονται με άδεια Creative Commons Public Domain Dedication 1.0, δηλαδή έχει γίνει Εκχώρησή τους ως Κοινό Κτήμα.
Νόστοι

Οι Νόστοι είναι ένα χαμένο έπος της αρχαίας ελληνικής λογοτεχνίας. 

Ανήκε στον Επικό Κύκλο ή Τρωικό κύκλο, ο οποίος αφηγείτο όλη την ιστορία του Τρωικού Πολέμου σε επικό στίχο. Η ιστορία των "Νόστων" ανήκει χρονολογικά μετά από αυτή της "Ιλίου Πέρσις" και ακολουθείται από την "Οδύσσεια". Ο συγγραφέας των "Νόστων" είναι αβέβαιος: αρχαίοι συγγραφείς απέδιδαν το ποίημα είτε στον Αγία είτε στον Όμηρο και στον Εύμελο (βλέπε Κυκλικούς ποιητές). Το ποίημα αποτελείται από πέντε βιβλία σε δακτυλικό εξάμετρο στίχο. Η λέξη νόστος σημαίνει «επιστροφή στην πατρίδα».



Κατηγορία:Όμηρος
Κατηγορία:Τρωικός Πόλεμος
Γκιπούθκοα

Η Γκιπούθκοα ή Γκιπούσκοα (ισπανικά: "Guipúzcoa" [ɡiˈpuθko.a]) βασκικά, επίσημη ονομασία: "Gipuzkoa" [ɡi'pus̻.ko.a]) είναι βόρεια παραθαλάσσια επαρχία της περιφέρειας της Χώρας των Βάσκων στη βόρεια Ισπανία. Βρίσκεται μεταξύ της επαρχίας της Βισκάγια και των γαλλικών συνόρων στο ΝΑ μυχό του Βισκαϊκού Κόλπου. Έχει έκταση 1.997 τ.χλμ. και ανάπτυγμα ακτής 66 χλμ. Πρόκειται για την μικρότερη σε έκταση επαρχία της Ισπανίας. 

Αποτελεί ένα από τα ιστορικά εδάφη της σημερινής περιφέρειας και της ευρύτερης ιστορικής Χώρας των Βάσκων με την ονομασία της να σημαίνει στα βασκικά «βόρεια χώρα - περιοχή». Δεδομένου ότι αποτελεί τη φυσική έξοδο της Ναβάρρας στη θάλασσα, μέχρι το 1200 αποτέλεσε έδαφος του ομώνυμου βασιλείου, για να περάσει το 1200 υπό την εξουσία του βασιλείου της Καστίλης.

Η επαρχία άρχισε ν' αναπτύσσεται κατά τον 13ο και 14ο αιώνα. Στην κοιλάδα του ποταμού Ντέμπα εξορύσσεται σίδηρος με τον οποίο τροφοδοτείται η εγχώρια βιομηχανία μεταλλουργίας, με παράδοση ήδη από τον Ύστερο Μεσαίωνα. Άλλες σημαντικές βιομηχανίες που υφίστανται στην επαρχία αυτή είναι χάρτου, υφασμάτων, και αγροτικών προϊόντων. Πρωτεύουσα της επαρχίας είναι το Σαν Σεμπαστιάν με πολλά παραθαλάσσια θέρετρα και με κυριότερο λιμένα την Πασάια. Άλλες σημαντικές πόλεις και εμπορικά κέντρα είναι η Μπεργάρα, το Έιμπαρ και η Τολόσα. Το 2012 αριθμούσε 714.000 κατοίκους, που κατανέμονται σε 88 δήμους.
Κάστρο Αλάρα

μικρογραφία
Το Κάστρο Αλάρα ("τουρκικά : Alara Kalesi"), είναι βυζαντινό κάστρο που βρίσκεται στην περιοχή της Αλάνια της Επαρχίας Αττάλειας στη νότια Τουρκία.

Το κάστρο χτίστηκε από την Βυζαντινή Αυτοκρατορία τον 11ο αιώνα κι έπειτα έγινε το δυτικό φυλάκιο του αρμενικού Βασιλείου της Κιλικίας (1080 - 1375). Ο Σκοπός του ήταν να προστατεύσει τα καραβάνια από ληστείες που ακολουθούσαν το Δρόμο του Μεταξιού προς τη θάλασσα. Βρίσκεται σε υψόμετρο 300-400 μέτρων, το κάστρο ενσωματώνει μια ακρόπολη εντός των εξωτερικών τειχών. Το εσωτερικό του κάστρου είναι προσβάσιμο από μία σκάλα με 180 σκαλοπάτια χτισμένη πάνω στο βράχο. Γύρω από τη τη σκάλα υπάρχει μια δεξαμενή. Στην ακρόπολη βρίσκεται ένα παλάτι, εγκαταστάσεις διαμονής για την φρουρά, ένα τζαμί και ένα λουτρό σήμερα ερειπωμένα.

Βρίσκεται 35 χιλιόμετρα νοτιοανατολικά από το Μαναβγκάτ, 37 χιλιόμετρα βορειοδυτικά της Αλάγια και 7 χιλιόμετρα μακριά από τη Μεσόγειο Θάλασσα. Στην κορυφή ενός απόκρημνου πελώριου βράχου στην ανατολική όχθη του ποταμού Αλάρα, το κάστρο ήταν δύσκολο να κατακτηθεί. Ο άρχοντας του κάστρου το παρέδωσε ωστόσο μέχρι το 1232, όταν ο ίδιος συνειδητοποίησε ότι ο Σελτζούκος σουλτάνος του Ικονίου είχε κατακτήσει την Αλάνια.

Η περιφερειακή κυβέρνηση της Αττάλειας το 2011 αποφάσισε την αποκατάσταση του κάστρου και μετέπειτα άνοιγμα του στο κοινό ως ένα μέρος ενδιαφέροντος.
Κάστρο Μασγιάφ

Το Κάστρο Μασγιάφ (αραβικά : قلعة مصياف ) είναι κάστρο στη Συρία. βρίσκεται στην πόλη της Μασγιάφ στο κυβερνείο της Χάμα, που βρίσκεται στην κοιλάδα του Ορόντη, περίπου 40 χιλιόμετρα δυτικά της Χάμα. Χτίστηκε για την προστασία των εμπορικών δρόμων σε πόλεις της ενδοχώρας. Το ίδιο το κάστρο βρίσκεται σε ένα πλάτωμα περίπου 20 μέτρα πάνω από τη γύρω πεδιάδα. Η ακρόπολη έγινε διάσημη ως το φρούριο από το οποίο Ρασίντ αντ-Ντιν Σιμάν, γνωστός και ως ο γέρος του Βουνού έμενε εκεί. Ήταν ηγέτης της συριακής πτέρυγας της αίρεσης των Ασασίνων κατά την περίοδο των Σταυροφοριών .
The Metallica Collection

Το The Metallica Collection είναι συλλογή του χέβι μέταλ συγκροτήματος Metallica, η οποία κυκλοφόρησε σε ψηφιακή μορφή στις 14 Απριλίου του 2009 μέσω του ITunes Store. 
Περιλαμβάνει όλες τις στούντιο κυκλοφορίες των Metallica από το 1983 ως το 2008, το ζωντανά ηχογραφημένο ""S&M", μπόνους κομμάτια ηχογραφημένα ζωντανά, όπως και το ΕΡ "Live from Live Earth", το οποίο ηχογραφήθηκε στις 7 Ιουλίου 2007 στο Λονδίνο και περιέχει τα "Sad but True", "Nothing Else Matters" και "Enter Sandman"".
Κάστρο Μίραμπελ

Το Κάστρο Μίραμπελ ("εβραϊκά : מגדל אפק", Μιγδάλ Αφέκ) είναι μεσαιωνικό κάστρο στο σημερινό Ισραήλ. 

Τα σημερινά ερείπια του κάστρου είναι της εποχής των Σταυροφόρων όπου πάνω σε ερείπια Ρωμαϊκής και Βυζαντινής οχύρωσης έχτισαν το κάστρο. Σήμερα ανάμεσα σε άλλα διασώζεται μια βυζαντινή πύλη με ελληνική επιγραφή του 4ου ή 5ου αιώνα που αναφέρει «Το μαρτύριο του Αγίου Κηρύκου», και κτίριο της Οθωμανικής εποχής.
Μορφωτική Ένωσις Νεολαίας Τούμπας

Η Μορφωτική Ένωσις Νεολαίας Τούμπας, ευρέως γνωστή με τη σύντμηση Μ.Ε.Ν.Τ., είναι ελληνικό αθλητικό σωματείο που δραστηριοποιείται στην περιοχή της Τούμπας, συνοικίας της Θεσσαλονίκης. Επίσημο έτος ίδρυσής του είναι το 1926, έμβλημά του ο αναμμένος πυρσός και αγωνίζεται με χρώματα το μπλε και το λευκό. Σήμερα διαθέτει ενεργά τμήματα καλαθοσφαίρισης, πετοσφαίρισης και παραδοσιακών χορών. Στη διάρκεια της μακρόχρονης ιστορίας του διέθετε επίσης τμήματα ποδοσφαίρου, αθλοπαιδιών και ποδηλασίας.
Κάστρο του Σαλαντίν

Το Κάστρο του Σαλαντίν (αραβικά: "قلعة صلاح الدين", "Qal'at Salah al-Din") είναι κάστρο της Συρίας στο Κυβερνείο της Λατάκειας. Βρίσκεται 7 χλμ ανατολικά από την πόλη Αλ Χαφάν και 30 χλμ ανατολικά της πόλης της Λατάκειας, στο υψηλό ορεινό ανάγλυφο του εδάφους σε μια κορυφογραμμή μεταξύ δύο βαθιών χαράδρων και περιβάλλεται από δάσος. Το 975 ο βυζαντινός αυτοκράτορας Ιωάννης Τσιμισκής κατέλαβε την περιοχή που παρέμεινε υπό βυζαντινό έλεγχο μέχρι περίπου το 1108. Τον 12ο αιώνα οι Φράγκοι σταυροφόροι ανέλαβαν τον έλεγχο της περιοχής και ήταν μέρος του Πριγκιπάτου της Αντιόχειας. Οι Σταυροφόροι έκαναν ένα εκτεταμένο οικοδομικό πρόγραμμα, δίνοντας στο κάστρο πολύ από τη σημερινή του μορφή. Το 1188 που έπεσε στα χέρια των δυνάμεων του Σαλαντίν μετά από τριήμερη πολιορκία. Το κάστρο πολιορκήθηκε και πάλι το 1287, αυτή τη φορά από τους Μαμελούκους. Το 2006 αναγνωρίστηκε ως Μνημείο Παγκόσμιας Πολιτιστικής Κληρονομιάς από την Ουνέσκο.
Κρίνος της θάλασσας

Ο Κρίνος της θάλασσας (επιστημονική ονομασία: "Pancratium maritimum"), ή θαλάσσιος ασφόδελος σε λαϊκή ονομασία, είναι αυτοφυές φυτό που συναντά κανείς σε αμμώδεις θαλάσσιες ακτές της Μεσογείου ιδιαίτερα στην Κορσική, στην Πελοπονησσο στο Ισραήλ, την Τουρκία, στις Καναρίους νήσους και στην Κρήτη. Ανήκει στην συνομοταξία των αγγειοσπέρμων της οικογενείας των αμαρυλλιδών.
Κάστρο Μυλοποτάμου Κυθήρων

Το Κάστρο Μυλοποτάμου Κυθήρων ή όπως αναφέρεται τοπικά Κάστρο Κάτω Χώρας Μυλοποτάμου θεωρείται ότι χτίστηκε στις αρχές του 16ου αιώνα, ως ένα μικρού μεγέθους φρούριο όπου μπορούσαν να προστατευθούν οι κάτοικοι του χωριού σε περίπτωση που γινόταν επίθεση από τη θάλασσα, αλλά ιδίως για κατόπτευση της δραστηριότητας στη θάλασσα της δυτικής πλευράς των Κυθήρων. Μετά το 1545 αναφέρεται ότι κατοικούν εκεί 80 οικογένειες προσφύγων από την Κύπρο και την Κρήτη οι οποίοι δίνουν και τους απαραίτητους στρατιώτες για τη φύλαξή του, ο Άγιος Ιωάννης Θεολόγος, οι Άγιοι Ανάργυροι, ο Άγιος Νικόλαος, οι Άγιοι Πάντες, ο Άγιος Ιωάννης ο Πρόδρομος και ο Άγιος Δημήτριος. Πάνω από την πύλη του οχυρού, σώζεται ανάγλυφο με το σύμβολο της κυριαρχίας των Ενετών, το φτερωτό λέοντα του Αγίου Μάρκου, με την επιγραφή «PAX TIBI MARCE EVANGELISTA MEUS MDLXV (1565)», («Ειρήνη σοι Ευαγγελιστά μου Μάρκε»). Ο χώρος κατοικείτο μέχρι και τη δεκαετία του 1950, ενώ μέχρι τα τέλη της Ενετοκρατίας γίνονταν και ταφές.
Μίλαν Ρίστοβιτς

Ο Μίλαν Ρίστοβιτς (σερβ. Milan Ristović και κυριλλικά Милан Ристовић) Πρίστινα Κοσσυφοπεδίου 1953, είναι Σέρβος ιστορικός και πανεπιστημιακός καθηγητής. Αποφοίτησε το 1980 από το Τμήμα Σύγχρονης Ιστορίας της Φιλοσοφικής Σχολής του Πανεπιστημίου του Βελιγραδίου. Το 1981 του απονεμήθηκε το μεταπτυχιακό του και το 1991 ολοκλήρωσε τις διδακτορικές του σπουδές στην ίδια σχολή. Το 1998 εξελέγη Αναπληρωτής Καθηγητής και το 2001, διορίστηκε ως τακτικός καθηγητής. Κύριο πεδίο της έρευνάς του είναι η ιστορία του 20ου αιώνα κυρίως στην Νοτιοανατολική Ευρώπη. Συνεργάτης του Ινστιτούτου Μελετών Χερσονήσου του Αίμου (IMXA) παρουσίασε και ανέλυσε το 2005 μέσα από τα γιουκοσλαβικά αρχεία τις συνθήκες του Στρατοπέδου Μπούλκες που αργότερα εκδόθηκε και σχετικό βιβλίο.
Το τανγκό των Χριστουγέννων

Το τανγκό των Χριστουγέννων είναι ελληνική δραματική ταινία του 2011, βασισμένη στο ομώνυμο μυθιστόρημα του Γιάννη Ξανθούλη. Τη σκηνοθεσία ανέλαβε ο Νίκος Κουτελιδάκης, ενώ το σενάριο έγραψε ο Βαγγέλης Νάσσης. Στην ταινία πρωταγωνιστούν οι Γιάννης Μπέζος, Γιάννης Στάνκογλου, Αντίνοος Αλμπάνης και Βίκυ Παπαδοπούλου.

Η ταινία τοποθετείται στην περίοδο της Δικτατορίας των Συνταγματαρχών σε ένα στρατόπεδο στον Έβρο. Ο Στέφανος Καραμανίδης είναι υπολοχαγός και ερωτευμένος με τη Ζωή, τη γυναίκα του αντισυνταγματάρχη, Μανώλη Λόγγου. Θέλει να της ζητήσει να χορέψουν τανγκό στη γιορτή των Χριστουγέννων, όμως δεν ξέρει να χορεύει. Για να μπορέσει να μάθει να χορεύει τανγκό και να είναι έτοιμος μέχρι τη γιορτή, ζητά τη βοήθεια του φαντάρου του, Λάζαρου Λαζάρου, ο οποίος είναι κρυφά ερωτευμένος μαζί του.

"Το τανγκό των Χριστουγέννων" κυκλοφόρησε στις κινηματογραφικές αίθουσες την 1η Δεκεμβρίου 2011 κι απέφερε συνολικά έσοδα $1,927,222. Έλαβε γενικά θετικές κριτικές, με τους κριτικούς να επαινούν τις ερμηνείες των ηθοποιών, αλλά να επισημαίνουν αδυναμίες - κυρίως - στο σενάριο. Η ταινία απέσπασε τα βραβεία ενδυματολογίας, σκηνογραφίας και πρωτότυπης μουσικής από την Ελληνική Ακαδημία Κινηματογράφου.
Αριστεύς ο Αργείος

[[Ημίδραχμο]] της [[Ολυμπία|Ολυμπίας]], χρονολογούμενο μεταξύ 87ης (432 π.Χ.) και 90ης (420 π.Χ.) διοργάνωσης των αγώνων
Ο Αριστεύς ο Αργείος (5ος αιώνας π.Χ.) ήταν αρχαίος Έλληνας ολυμπιονίκης με καταγωγή από το Άργος ο οποίος στέφθηκε νικητής στο αγώνισμα του δόλιχου κατά τους 90ους (420 π.Χ.) ολυμπιακούς αγώνες της αρχαιότητας. Πατέρας του ήταν ο ολυμπιονίκης της πάλης ο Χείμων, ενώ οι ανδριάντες και των δύο στην Ολυμπία είχαν φιλοτεχνηθεί από τον γλύπτη Παντία τον Χίο.
Μάγκνους Α΄ της Σουηδίας

Ο Μάγκνους Α΄ της Σουηδίας ή Μάγκνους ο Δυνατός (δαν. "Magnus den Stærke") ή Μάγκνους Νίλσεν (δαν. "Magnus Nielsen") ή Μάγκνους Νίλσον (σουηδ. "Magnus Nilsson"), 1106 - 4 Ιουνίου 1134) ήταν Δανός πρίγκιπας που κυβέρνησε το Γκαίταλαντ από το 1125 ως το 1130. Η θέση του ως βασιλιάς της Σουηδίας ήταν αμφισβητούμενη την εποχή του, αν και σήμερα είναι αναγνωρισμένος ως πρώην Σουηδός μονάρχης. Ο Μάγκνους ήταν γιος του βασιλιά Νικολάου της Δανίας και της Μαργαρίτας Φρένκουλλα.

Όταν απεβίωσε ο πρώτος ξάδελφος της Μαργαρίτας, βασιλιάς Ίνγκε Β΄ το 1125, ο Μάγκνους διεκδίκησε τον θρόνο της Σουηδίας όντας εγγονός του Ίνγκε Α΄. Ο Μάγκνους αναγνωρίστηκε από τους κατοίκους του Γκαίταλαντ, αλλά σύμφωνα με το Δίκαιο του Βεστεργκότλαντ έπρεπε να γίνει αποδεκτός και από τους Σουηδούς. Οι Σουηδοί όμως είχαν επιλέξει για βασιλιά τον Ράγκνβαλντ Κναπχόβντε. Ο Ράγκνβαλντ δολοφονήθηκε αργότερα από υποστηρικτές του Μάγκνους, με πρόσχημα την ασεβή του συμπεριφορά προς αυτούς.

Γύρω στο 1127 ο Μάγκνους παντρεύτηκε τη Ρίκισσα της Πολωνίας, κόρη του Μπολέσλαφ Γ΄. Το 1130 ο Μάγκνους υποστήριξε τον Μπολέσλαφ στην προσπάθειά του να κατακτήσει το νησί Ρύγκεν. Θεωρείται ότι ο Μάγκνους δεν άσκησε εξουσία στο Βεστεργκότλαντ, ενώ πιθανότατα εκδιώχθηκε από τη Σουηδία από τον διάδοχό του, τον Σβέρκερ Α΄ το 1130.

Το 1131 ο Μάγκνους έδωσε εντολή για τη δολοφονία του εξαδέλφου του και πιθανού αντιπάλου του για το δανικό θρόνο, Κνούτου Λαβάρντ, προκειμένου να τοποθετήσει τον εαυτό του διάδοχο του θρόνου. Αν και τελικά δέχτηκε υποστήριξη από τον πατέρα του, ο Μάγκνους βρέθηκε αντιμέτωπος με μια εμφύλια σύρραξη από τους ετεροθαλείς αδελφούς του Κνούτου, τον Ερρίκο Εμούνε και τον Χάραλντ Κέσγε. Πέθανε στις 4 Ιουνίου 1134 κατά τη διάρκεια της Μάχης του Φόντεβικ. Ο πατέρας του Νικόλαος πέθανε αργότερα το ίδιο έτος.
Νταμιάν Γκρεγκορινί

Ο Νταμιάν Γκρεγκορινί, γεννημένος στην Νις στις 2 Μαρτίου 1979, είναι πρώην Γάλλος ποδοσφαιριστής. Αγωνίστηκε, στην διάρκεια της καριέρας του, ως τερματοφύλακας για λογαριασμό, μεταξύ άλλων, των ΟΖΚ Νις και ΑΣ Νανσί-Λωρραίνη. 

Εργάζεται, από τον Ιούνιο του 2015, ως προπονητής τερματοφυλάκων στην ΑΣ Νανσί-Λωρραίνη.
Πυριλάμπης ο Εφέσιος

[[Στατήρας]] της [[Ολυμπία|Ολυμπίας]] της 106ης (356 π.Χ.) διοργάνωσης των αγώνων
Ο Πυριλάμπης ο Εφέσιος (4ος αιώνας π.Χ.) ήταν αρχαίος Έλληνας ολυμπιονίκης με καταγωγή από τον Έφεσο, ο οποίος στέφθηκε νικητής στο αγώνισμα του δόλιχου κατά τους 106ους (356 π.Χ.) ολυμπιακούς αγώνες της αρχαιότητας.
Τζέιμς Γκάρφιλντ

Ο Τζέιμς Γκάρφιλντ ("James Abram Garfield", 19 Νοεμβρίου 1831 – 19 Σεπτεμβρίου 1881) ήταν ο εικοστός πρόεδρος των Ηνωμένων Πολιτειών της Αμερικής.

Γεννήθηκε στο Μόρλαντ Χιλς του Οχάιο το 1831. Καταγόταν από οικογένεια γαιοκτημόνων και ήταν καθηγητής των γερμανικών σε πανεπιστήμιο του Οχάιο.
Γιαν φαν Χόγιεν

Ο Γιαν φαν Χόγιεν (ολλανδικά: "Jan Josephszoon van Goyen", 13 Ιανουαρίου 1596 - 27 Απριλίου 1656) ήταν Ολλανδός τοπιογράφος. Ήταν εξαιρετικά παραγωγικός καλλιτέχνης και σήμερα διασώζονται περίπου 1.200 πίνακές του και περισσότερα από 1.000 σχέδιά του.
Αγεύς ο Αργείος

Ο Αγεύς ο Αργείος (γιος του Αριστοκλή, 4ος/3ος αιώνας π.Χ.) ήταν αρχαίος Έλληνας ολυμπιονίκης με καταγωγή από το Άργος, ο οποίος στέφθηκε νικητής στο αγώνισμα του δόλιχου κατά τους 113ους ολυμπιακούς αγώνες της αρχαιότητας (328 π.Χ.). Αναφέρεται πως έτρεξε από την Ολυμπία έως το Άργος για να ανακοινώσει τη νίκη του. Αργότερα υπήρξε και νικητής στους αγώνες των Λυκαίων στην Αρκαδία.
Υψικλής ο Σικυώνιος

Ο Υψικλής ο Σικυώνιος (1ος αιώνας π.Χ.) ήταν αρχαίος Έλληνας ολυμπιονίκης με καταγωγή από τη Σικυώνα, ο οποίος στέφθηκε νικητής στο αγώνισμα του δόλιχου κατά τους 177ους ολυμπιακούς αγώνες της αρχαιότητας (72 π.Χ.). Τη διάκριση αυτή αναφέρεται πως την κατέκτησε μαζί με κάποιον "Γάιο Ρωμαίο", ωστόσο η ισοπαλία κατά το αγώνισμα του δόλιχου είναι εξαιρετικά απίθανη λόγω της μεγάλης διαδρομής - σχεδόν 5 χιλιόμετρα - καθώς και ήταν ασυνήθιστη η συμμετοχή των Ρωμαίων ως αθλητών σε αυτή την χρονική περίοδο, έτσι είναι πιθανό πως πρόκειται για το ίδιο άτομο με την ονομασία του να είναι "Γάιος Υψικλής", όπου το "Γάιος" ("Caius" ή και "Gaius" στα λατινικά) σημαίνει "ευγενής".
Α΄ κατηγορία καλαθοσφαίρισης Ρωσίας

Η Α΄ κατηγορία καλαθοσφαίρισης Ρωσίας (ρωσικά: Суперлига 1, πρώην Суперлига А) είναι επαγγελματικό πρωτάθλημα καλαθοσφαίρισης ανδρών, που αποτελούσε την ανώτατη κατηγορία της ρωσικής επαγγελματικής καλαθοσφαίρισης μέχρι το 2010. Επί του παρόντος, είναι η δευτέρου επιπέδου κατηγορία της ρωσικής επαγγελματικής καλαθοσφαίρισης. Το πρωτάθλημα διοργανώνεται από τη Ρωσική Ομοσπονδία Καλαθοσφαίρισης.
Τίτος Φλάβιος Μητρόβιος

Ο Τίτος Φλάβιος Μητρόβιος (γιος του Νουμένιου ή Δημητρίου, λατινικά: "Titus Flavius Metrobius", 1ος/2ος αιώνας μ.Χ.) ήταν ολυμπιονίκης από την Ιασό της Καρίας, ο οποίος αναδείχτηκε ολυμπιονίκης στο αγώνισμα του δόλιχου κατά τους 216ους (85 μ.Χ.) ολυμπιακούς αγώνες της αρχαιότητας. Αναφέρεται πως ήταν περιοδονίκης στο άθλημα του δόλιχου και είχε ιδιαίτερα μεγάλο αριθμό νικών στο συγκεκριμένο αγώνισμα, ανάμεσα στις οποίες ήταν και η νίκη κατά την πρώτη διοργάνωση των Καπιτωλίων στη Ρώμη.
Σβέρκερ Α΄ της Σουηδίας

Ο Σβέρκερ Α΄ της Σουηδίας, γνωστός και ως Σβέρκερ ο Πρεσβύτερος ήταν βασιλιάς της Σουηδίας (περί το 1132 - 1156).

Υπήρξε μεγάλος γαιοκτήμονας από το Οστεργκότλαντ. Σύμφωνα με τα στοιχεία που παρέχονται στο Δίκαιο του Βαστεργκότλαντ, το όνομα του πατέρα του ήταν Κορνούμπε, όμως σύμφωνα με το Σκάλνταταλ αυτό ήταν Κολ. Αναγνωρίστηκε ως βασιλιάς στις αρχές της δεκαετίας του 1130 και κατάκτησε το Βαστεργκότλαντ και ίσως εκδίωξε τον βασιλιά Μάγκνους Α΄. Ο Σβέρκερ κυβέρνησε για περίπου 26 έτη, αλλά δεν υπάρχουν πολλά γνωστά στοιχεία για τη βασιλεία του. Θεωρείται ότι την εποχή του ιδρύθηκαν οι μονές-αββαεία του Αλβάστρα, Νιντάλα και Βάρνχεμ.

Σύμφωνα με ένα ρωσικό χρονικό, η νεοσυσταθείσα Δημοκρατία του Νόβγκοροντ ήρθε σε αντιπαράθεση με την Σουηδία, την περίοδο της βασιλείας του Σβέρκερ, το 1142, τερματίζοντας έτσι μια μακρά περίοδο ειρήνης.

Ο Σβέρκερ δολοφονήθηκε το 1156 στην άμαξά του, κοντά στο Αλβάστρα, πηγαίνοντας για να παρακολουθήσει τη λειτουργία των Χριστουγέννων. Το έγκλημα που δημιούργησε έντονες αντιδράσεις, εικάζεται ότι ήταν έργο του διεκδικητή του θρόνου Μάγκνους Χένρικσον.
Μαρία Σοφία της Βαυαρίας

Η Μαρία Σοφία της Βαυαρίας (4 Οκτωβρίου 1841 – 19 Ιανουαρίου 1925) ήταν η τελευταία βασίλισσα του Βασιλείου των Δύο Σικελιών, ως σύζυγος του Βασιλιά Φραγκίσκος Β΄.
Σερβικό Προοδευτικό Κόμμα

Το Σερβικό Προοδευτικό Κόμμα (σερβικά: "Српска напредна странка") είναι ένα εθνικό συντηρητικό πολιτικό κόμμα της Σερβίας.

Ιδρύθηκε τον Οκτώβριο του 2008 από 21 πρώην μέλη του Σερβικού Ριζοσπαστικού Κόμματος.
Πίτερ ντε Μολάιν

Ο Πίτερ ντε Μολάιν (ολλανδικά: "Pieter de Molijn", επίσης αναγραφόμενος και "Pieter de Molyn", 6 Απριλίου 1595, Λονδίνο - 23 Μαρτίου 1661, Χάαρλεμ) ήταν Ολλανδός ζωγράφος και χαράκτης, γεννημένος στην Αγγλία, που δραστηριοποιήθηκε κατά την περίοδο της Χρυσής ολλανδικής εποχής στη ζωγραφική.
Μάγκνους Β΄ της Σουηδίας

Ο Μάγκνους Β΄ της Σουηδίας ή Μάγκνους Χένρικσον (Σουηδ.: "Magnus Henriksson") βασιλιάς της Σουηδίας (1160-1161), ήταν γιος του Χένρικ Σκάντελαρ και της Ίνγκριντ Ραγκνβαλντσντότερ. Ο πατέρας του ήταν γιος του Σβεντ Τρόνκραιβερ και εγγονός του Σβεν Β΄ της Δανίας, η μητέρα του ήταν εγγονή του Ίνγκε Α΄ της Σουηδίας. 
Παντρεύτηκε την ετεροθαλή αδελφή του Μπιργκίτα Χαραλντσντάτερ νόθη κόρη του Χάραλντ Δ΄ της Νορβηγίας. Ο Μάγκνους ήταν ο δεύτερος σύζυγός της.

Ο Μάγκνους ως διεκδικητής του Σουηδικού θρόνου, έστησε ενέδρα και σκότωσε τον βασιλιά Ερρίκο Θ΄ της Σουηδίας στις 18 Μαΐου 1160, όταν αυτός έφευγε από την εκκλησία στην Ουψάλα. Ο Μάγκνους Β¨ δολοφονήθηκε το επόμενο έτος από άνδρες του Καρόλου Σβέρκερσον. Ο Μάγκνους Β΄ ήταν ο τελευταίος βασιλιάς από τον Οίκο των Έστριντσεν και ενταφιάστηκε στο Αββαείο Βρέτα.
Volvo S90

Το Volvo S90 είναι ένα μεσαίο πολυτελές σεντάν αυτοκίνητο της κατηγορίας Ε, που κατασκευάζεται από τη σουηδική αυτοκινητοβιομηχανία Volvo, από τον Ιούνιο του 2016. Το S90 αποκαλύφθηκε για πρώτη φορά στο Σαλόνι Αυτοκινήτου του Ντιτρόιτ στις 11 Ιανουαρίου 2016, ενώ στις 1 Μαρτίου 2016, στο Σαλόνι Αυτοκινήτου της Γενεύης, παρουσιάστηκε και η έκδοση στέισον βάγκον του S90, ως Volvo V90. Και οι δύο αυτές εκδόσεις λανσαρίστηκαν τον Ιούνιο, τον ίδιο μήνα με την έναρξη της μαζικής παραγωγής τους. Το S90 αντικατέστησε το Volvo S80 δεύτερης γενιάς στον ρόλο του κορυφαίου σεντάν της εταιρείας, έχοντας όμως κερδίσει αρκετά σε διαστάσεις από τον προκάτοχό του, ενώ ειδικότερα το V90 αντικατέστησε την τρίτη γενιά του Volvo V70, που ήταν ουσιαστικά η station wagon εκδοχή του S80 δεύτερης γενιάς.

Παρά την ήδη σημαντική αύξηση του συνολικού μήκους στο S90, από τον Δεκέμβριο του 2016 διατίθεται και μια εκδοχή με μακρύτερο μεταξόνιο, που είναι γνωστή ως Volvo S90L και έχει μήκος άνω των 5 μέτρων, στα 5.083 χιλιοστά, με αποτέλεσμα να θεωρείται επίσημα ως μεγάλο πολυτελές σεντάν της κατηγορίας F (δηλαδή η μέγιστων διαστάσεων κατηγορία μεγέθους).
No Heavy Petting

Το No Heavy Petting είναι το πέμπτο άλμπουμ του βρετανικού χαρντ ροκ συγκροτήματος UFO, το οποίο κυκλοφόρησε τον Μάιο του 1976 μέσω της δισκογραφικής εταιρίας "Chrysalis Records".
Χάουαρντ Σορ

Ο Χάουαρντ Σορ (αγγλικά: "Howard Shore", 18 Οκτωβρίου 1946 - ) είναι Καναδός συνθέτης, ο οποίος είναι ευρέως γνωστός για μουσικές συνθέσεις ταινιών. Έχει κάνει πάνω από 80 συνθέσεις για ταινίες, μεταξύ των οποίων για τις τριλογίες του Ο Άρχοντας των Δαχτυλιδιών και του "Χόμπιτ". Έχει κερδίσει τρία Βραβεία Όσκαρ. Πέρα από Όσκαρ έχει βραβευθεί και με τρεις Χρυσές Σφαίρες, αλλά και τέσσερα Grammy.
Παλμίρο Τολιάτι

Ο Παλμίρο Τολιάτι ("Palmiro Michele Nicola Togliatti", Γένοβα, 26 Μαρτίου 1893 - Γιάλτα, 21 Αυγούστου 1964) ήταν Ιταλός πολιτικός και γενικός γραμματέας του Ιταλικού Κομμουνιστικού Κόμματος από το 1927 έως το θάνατό του.
Καμίλο Σίτε

Ο Καμίλο Σίτε (Camillo Sitte) (17 Απριλίου 1843 – 16 Νοεμβρίου 1903) ήταν Αυστριακός αρχιτέκτονας γιος του επίσης αρχιτέκτονα Φραντς Σίτε. Γεννήθηκε και πέθανε στη Βιέννη, όπου και διαμόρφωσε τη βάση του θεωρητικού και πρακτικού έργου του. Παρόλο που εκπαιδεύτηκε στην αρχιτεκτονική και είχε ισχυρό καλλιτεχνικό υπόβαθρο, βρήκε εν τούτοις εξέχουσα θέση ως ερευνητής και πανεπιστημακός. Ίδρυσε την "Camillo Sitte Lehranstalt" και την "Camillo Sitte Gasse" στη Βιέννη. Γιος του ήταν ο αρχιτέκτονας Σίγκφριντ Σίτε (1876–1945). Ο Σίτε διηύθυνε την Πολυτεχνική Σχολή της Βιέννης και λίγο πριν τον θάνατό του, ίδρυσε το περιοδικό "Der Städtebau" ("Το κτίσιμο της πόλης", πρώτο τεύχος 1904).
Καπιτώλια

Τα Καπιτώλια (Λατινικά: "Ludi Capitolini") ή οι Καπιτώλιοι αγώνες, ήταν ετήσια αθλητική διοργάνωση στην αρχαία Ρώμη η οποία ιδρύθηκε το 387 π.Χ. από τον ηγεμόνα της πόλης, Μάρκο Φούριο Κάμιλλο, προς τιμή του Καπιτώλιου Δία και σε ανάμνηση της σωτηρίας της πόλης από τους Γαλάτες νωρίτερα κατά το ίδιο έτος. Η διάρκεια των αγώνων ήταν 16 ημέρες.

Με την πάροδο του χρόνου οι αγώνες έχασαν την αίγλη τους και καταργήθηκαν, ωστόσο άρχισαν να διοργανώνονται ξανά στα τέλη του 1ου αιώνα το 86 μ.Χ. από τον Ρωμαίο αυτοκράτορα Δομιτιανό, ο οποίος τα οργάνωσε κατά τα πρότυπα των Ολυμπιακών αγώνων στην Ελλάδα και ονόμασε τη διοργάνωση "Agones Capitolini", και έτσι η οργάνωση των αγώνων τελούνταν πλέον κάθε 4 έτη, στην αρχή του καλοκαιριού, και οι συμμετέχοντες αθλητές ερχόταν από όλες τις περιοχές της αυτοκρατορίας. Οι νικητές των αγώνων τιμούνταν από τον ίδιο τον αυτοκράτορα και λάμβαναν ένα στεφάνι οξιάς, ενώ επίσης ήταν στην ευχέρεια του αυτοκράτορα να απονείμει στον νικητή τη Ρωμαϊκή υπηκοότητα ως ανταμοιβή για την νίκη του. Συμμετείχε και πλήθος ποιητών, ρητόρων, καλλιτεχνών και διασκεδαστών. Σε κάποιο σημείο οι αγώνες έγιναν τόσο δημοφιλείς, ώστε τα Καπιτώλια συνυπολογιζόταν πλέον στην αθλητική περίοδο όλων των μεγάλων διοργανώσεων της αρχαιότητας.Καταργήθηκαν οριστικά τον 4ο αιώνα μ.Χ..
AlphaGo

alt=Το λογότυπο του Alphago|thumb|235x235px
Το AlphaGo είναι ένα πρόγραμμα υπολογιστή που αναπτύχθηκε από την Google DeepMind της Alphabet Inc. στο Λονδίνο για να παίξει το επιτραπέζιο παιχνίδι Γκο. Τον Οκτώβριο του 2015, έγινε ο πρώτος υπολογιστής Γκο που νίκησε επαγγελματία παίκτη Γκο επί ίσοις όροις σε ένα σε φυσικό μέγεθος 19 × 19 ταμπλό. Τον Μάρτιο του 2016 ο υπολογιστής AlphaGo νίκησε τον επαγγελματία παίχτη Λι Σεντόλ σε ματς 5 παιχνιδιών, η πρώτη φορά που πρόγραμμα υπολογιστή Γκο νικάει επαγγελματία 9 νταν χωρίς κάποιος να αρχίζει με μειονέκτημα. Παρόλο που ο υπολογιστής έχασε το τέταρτο παιχνίδι, ο Σεντόλ παραιτήθηκε στο τελευταίο παιχνίδι, διαμορφώνοντας το τελικό 4-1 υπέρ του AlphaGo. Σε αναγνώριση της νίκης του επί του Σεντόλ, απονεμήθηκε τιμητικά στο AlphaGo η κατηγορία 9 νταν, από την Κορεατική Ένωση Μπαντούκ (Korea Baduk Association). Το AlphaGo επιλέχθηκε από το περιοδικό "Science" ως ένας από τους 9 υποψήφιους πρωτοπόρους της χρονιάς στις 22 Δεκεμβρίου 2016.

Ο AlphaGo χρησιμοποιεί ένα αλγόριθμο MCTS (Monte Carlo Tree Search) με συνδυασμό τεχνικών μηχανικής μάθησης με διακλαδώσεις, και ειδικότερα με εντατική εξάσκηση με παιχνίδια με ανθρώπους και με παιχνίδια με τον υπολογιστή.
Γκαμπί του Λισίτσιν

Το Γκαμπί του Λισίτσιν ("Lisitsin Gambit") είναι ένα άνοιγμα στο σκάκι, το οποίο χαρακτηρίζεται από τις αρχικές κινήσεις:
: 1.Ιζ3 ζ5
: 2.ε4
Μπρόζε Μπάμπεργκ

Η Μπρόζε Μπάμπεργκ (γερμανικά: "Brose Bamberg"), γνωστή και ως Μπάμπεργκ, είναι γερμανικός σύλλογος καλαθοσφαίρισης από την ομώνυμη πόλη της βόρειας Βαυαρίας. Έως το 2016 ονομαζόταν "Μπρόζε Μπάσκετς". Ιδιοκτήτης του συλλόγου είναι η "Bamberger Basketball GmbH". Αγωνίζεται στην πρώτη κατηγορία του γερμανικού πρωταθλήματος ενώ στις ευρωπαϊκές διοργανώσεις μετέχει στο Μπάσκετμπολ Τσάμπιονς Λιγκ.
Λούντολφ Μπακχάουζεν

Ο Λούντολφ Μπακχάουζεν (ολλανδικά:Ludolf Bakhuizen (28 Δεκεμβρίου 1630 – 17 Νοεμβρίου 1708), αναγραφόμενος επίσης και ως Backhuysen 'η Backhuisen, ήταν γεννημένος στη Γερμανία Ολλανδός καλλιτέχνης της "χρυσής εποχής" της ζωγραφικής στην Ολλανδία, ο οποίος έγινε ο κορυφαίος θαλασσογράφος της χώρας όταν ο Βίλλεμ φαν ντε Φέλντε και ο γιος του έφυγαν από την Ολλανδία για την Αγγλία το 1672.
Γιώργος Δ. Ζιούτος

Ο Γιώργος Δ. Ζιούτος ή Ζωιτόπουλος (Μακρινίτσα Πηλίου 1903 - Παρίσι 1967), ήταν Έλληνας κομμουνιστής και μαρξιστής, διανοούμενος, δημοσιογράφος, εκδότης, μεταφραστής, ιστορικός και κριτικός της λογοτεχνίας.
Πάουλ Τσούκερ

O Πάουλ Τσούκερ (Paul Zucker) (14 Αυγούστου, 1888, Βερολίνο - 14 Φεβρουαρίου, 1971, Νέα Υόρκη) ήταν Γερμανός αρχιτέκτονας.
Lights Out

Το Lights Out είναι το έκτο άλμπουμ του βρετανικού χαρντ ροκ συγκροτήματος UFO, το οποίο κυκλοφόρησε τον Μάιο του 1977 μέσω της δισκογραφικής εταιρίας "Chrysalis Records".
Ολλανδική άμυνα

Η Ολλανδική άμυνα ("Dutch Defence") είναι ένα παλιό άνοιγμα στο σκάκι, το οποίο χαρακτηρίζεται από τις κινήσεις 1.δ4 ζ5 (σε αλγεβρική σημειογραφία).
Σύνταγμα της Αλβανίας

Το ισχύον Σύνταγμα της Αλβανίας υιοθετήθηκε στις 28 Νοεμβρίου 1998. Ορίζει το πολίτευμα της Αλβανίας ως κοινοβουλευτική δημοκρατία. Σύμφωνα με το αυτό, η Αλβανία έχει ένα νομοθετικό σώμα που αποτελείται από 140 βουλευτές, οι οποίοι εκλέγουν τον αρχηγό του κράτους, Πρόεδρο της Αλβανικής Δημοκρατίας, και μία κυβέρνηση, που αποτελείται από τον πρωθυπουργό, τον αντιπρόεδρο της κυβέρνησης και τους υπουργούς. Το Σύνταγμα του 1998 χωρίζεται σε 18 μέρη που προβλέπουν τα χαρακτηριστικά του πολιτεύματος, των ανθρωπίνων δικαιωμάτων και άλλα σημαντικά σημεία.

Το Σύνταγμα του Μαρτίου του 1976 παρέμεινε σε ισχύ μέχρι το Σεπτέμβριο του 1991, όταν εγκαθιδρύθηκε ένα πολυκομματικό καθεστώς και τέθηκαν οι βάσεις για τη δημιουργία μιας καπιταλιστικής οικονομίας. Προσχέδια για ένα νέο Σύνταγμα απέτυχαν να κυρωθούν, και μόλις το 1998 κυρώθηκε το παρών Σύνταγμα μέσω ενός δημοψηφίσματος.
Εκστρατεία του Καυκάσου

Η Εκστρατεία του Καυκάσου, 24 Οκτωβρίου 1914 – 30 Οκτωβρίου 1918, αποτελείται από διάφορες ένοπλες συγκρούσεις, σε κεντρικό επίπεδο, μεταξύ της Οθωμανικής Αυτοκρατορίας και της Γερμανικής Αυτοκρατορίας εναντίον της Ρωσικής Αυτοκρατορίας, στην αρχή, και στη συνέχεια με την μετεξέλιξη αυτής, μετά την Ρωσική Επανάσταση, την Σοβιετική Ένωση. Στα ιστορικά τμήματα αυτής της εκστρατείας περιλαμβάνονται επίσης ο Ρωσοτουρκικός πόλεμος (1914–1917) και ο Τουρκοσοβιετικός πόλεμος (1917–1918), ο οποίος αποτελεί και τμήμα του Ρωσικού εμφυλίου πολέμου.
Στις συγκρούσεις αυτές, σε περιφερειακό επίπεδο, εκτός από τους δυο μεγάλους πρωταγωνιστές θα συμπεριληφθούν αργότερα, η Λαϊκή Δημοκρατία του Αζερμπαϊτζάν (Azerbaijan Democratic Republic, 1918–1920, Αζερμπαϊτζάν), η Πρώτη Δημοκρατία της Αρμενίας (First Republic of Armenia, 1918–1920, Αρμενία), η Δικτατορία της Κεντρικής Κασπίας (Centrocaspian Dictatorship ή Central Caspian Dictatorship, 1918) και η Βρετανική Αυτοκρατορία, ως μέρος του θεάτρου επιχειρήσεων στην Μέση Ανατολή κατά τη διάρκεια του Α΄ Παγκοσμίου Πολέμου. Η εκστρατεία του Καυκάσου εκτείνεται στις περιοχές, από το Νότιο Καύκασο ως τα Αρμενικά υψίπεδα, φτάνοντας ως την Τραπεζούντα, Μπιτλίς (Bitlis), Μους (Muş) και Βαν. Ο πόλεμος επί της ξηράς συνοδεύτηκε από ναυμαχίες μεταξύ του οθωμανικού και του ρωσικού ναυτικού στην περιοχή της Μαύρης Θάλασσας. 

Στις 23 Φεβρουαρίου 1917, η ρωσική προέλαση ανακόπηκε μετά τη Ρωσική Επανάσταση, και λίγο αργότερα ο αποσαθρωμένος Ρωσοκαυκασικός στρατός αντικαταστάθηκε από τις δυνάμεις του νεοσύστατου αρμενικού κράτους, που αποτελούταν από τις προηγούμενες Αρμενικές εθελοντικές μονάδες και μονάδες ατάκτων, από Αρμένιους φενταγί (Armenian fedayi ή Armenian irregular units). Κατά τη διάρκεια του 1918 η περιοχή γνώρισε επίσης την εγκαθίδρυση της Δικτατορίας της Κεντρικής Κασπίας, τη Δημοκρατία Ορεινής Αρμενίας (Republic of Mountainous Armenia, 1921) και μια δύναμη επέμβασης των Συμμάχων, με το παρατσούκλι Dunsterforce, που αποτελείτο από στρατιώτες που προέρχονταν από τα, Μεσοποτάμιο και Δυτικό, μέτωπα του πολέμου. Η Οθωμανική Αυτοκρατορία και η Γερμανική Αυτοκρατορία είχαν θερμή σύγκρουση στο Μπατούμι (ή Μπατούμ, η βυζαντινή πόλη Πέτρα, στην περιοχή της αρχαίας Κολχίδας) με την άφιξη της Γερμανικής αποστολής Καυκάσου της οποίας πρωταρχικός στόχος ήταν η εξασφάλιση του εφοδιασμού σε πετρέλαιο της Γερμανικής Αυτοκρατορίας.

Στις 3 Μαρτίου 1918, η εκστρατεία του Καυκάσου τερματίστηκε για τους Ρώσους με τη Συνθήκη του Μπρεστ - Λιτόφσκ και στις 4 Ιουνίου 1918 η Οθωμανική Αυτοκρατορία υπέγραψε τη Συνθήκη του Μπατούμι με την Αρμενία. Ωστόσο, οι ένοπλες συγκρούσεις συνεχίστηκαν, καθώς η Οθωμανική Αυτοκρατορία παρέμενε ακόμα σε πόλεμο με την Δικτατορία της Κεντρικής Κασπίας, τη Δημοκρατία της Ορεινής Αρμενίας και τη συμμαχική δύναμη Dunsterforce της Βρετανικής Αυτοκρατορίας μέχρι την Συνθήκη του Μούδρου, η οποία υπεγράφη στις 30 Οκτωβρίου 1918.
Σύνταγμα του Αζερμπαϊτζάν

Το Σύνταγμα του Αζερμπαϊτζάν (αζερικά: "Azərbaycan konstitusiyası") υιοθετήθηκε στις 12 Νοεμβρίου 1995 μέσα από δημοψήφισμα. Μέχρι τώρα έχει αναθεωρηθεί δύο φορές, μία το 2002 και μία άλλη φορά το 2009.

Στο προοίμιο του συντάγματος κατοχυρώνονται:
*προστασία της εθνικής κυριαρχίας και εδαφικής ακεραιότητας
*συνταγματική δημοκρατία
*κοινωνία των πολιτών
*κοσμικό κράτος με βάση τις αρχές δικαίου
*άξιο επίπεδο ζωής για τους πολίτες και οικονομική-κοινωνική τάξη
*τήρηση των «πανανθρώπινων αξιών», της ειρήνης και της διεθνούς συνεργασίας

Στο πρώτο κεφάλαιο (γενικές διατάξεις) αναφέρεται ότι πηγή εξουσίας είναι ο λαός της χώρας και περιγράφονται τα σύμβολα του κράτους και η επίσημη γλώσσα. Στο κεφάλαιο 2 αναφέρονται τα σημαντικότερα δικαιώματα, ελευθερίες και υποχρεώσεις των πολιτών. Στο 3ο κεφάλαιο καθορίζονται οι κρατικές εξουσίες (νομοθετική, εκτελεστική, δικαστική) και το καθεστώς της αυτόνομης περιφέρειας του Ναχτσιβάν. Στο 4ο περιγράφονται οι δομές της αυτοδιοίκησης, όπως οι δήμοι. Στο κεφάλαιο 5, που είναι και το τελικό, αναφέρονται θέματα του νομοθετικού συστήματος, η διαδικασία αναθεώρησης του συντάγματος και πρόσθετες διατάξεις.
Σύνταγμα της Ανδόρρας

Το Σύνταγμα της Ανδόρρας είναι η υπέρτατη νομοθεσία του Πριγκιπάτου της Ανδόρρας. Υιοθετήθηκε στις 2 Φεβρουαρίου 1993 και εγκρίθηκε από το λαό του πριγκιπάτου σε δημοψήφισμα στις 14 Μαρτίου 1993. Το Σύνταγμα υπεγράφη από τους δύο συμπρίγκιπες της Ανδόρρας, τον Πρόεδρο της Γαλλίας και τον Επίσκοπο του Ουρζέλ, οι οποίοι την εποχή εκείνη ήταν ο Φρανσουά Μιτεράν και ο Τζοάν Μαρτί ι Αλανί αντίστοιχα. Το σύνταγμα ορίζει ότι αυτοί οι δύο αξιωματούχοι είναι οι επικεφαλής του κράτους.

Στο σύνταγμα περιγράφεται ότι η επίσημη γλώσσα του πριγκιπάτου, που είναι η καταλανική, η σημαία, το εθνόσημο, ο εθνικός ύμνος και η πρωτεύουσα, που είναι η Ανδόρρα λα Βέλια. Παρέχονται τα θεμελιώδη δικαιώματα του πολιτών και οι ελευθερίες τους, αναφέρεται ότι απαγορεύεται η θανατική ποινή και δικαστικά θέματα.
PewDiePie

Ο Φίλιξ Σέλμπεργκ (σουηδικά: Felix Arvid Ulf Kjellberg, 24 Οκτωβρίου 1989), ευρύτερα γνωστός με το ψευδώνυμο PewDiePie (), είναι Σουηδός YouTuber, κωμικός και παραγωγός, γνωστός ως ο χρήστης με τις περισσότερες συνδρομές σε όλο το YouTube, έναν τίτλο που κατείχε από τις 22 Δεκεμβρίου του 2013 μέχρι τον Απρίλιο του 2019. Ξεπέρασε τις 100 εκατομμύρια εγγραφές τον Αύγουστο του 2019 έτσι κατάφερε να γίνει το δεύτερο κανάλι με 100 εκατομμύρια εγγραφές.Άρχισε το κανάλι του το 2010 και έγινε γνωστός για τα βίντεο του στα οποία έπαιζε βιντεοπαιχνίδια, αλλά έκτοτε έχει επεκταθεί σε άλλα είδη βίντεο, όπως κωμικό περιεχόμενο, αντιδράσεις, vlogs, κριτικές και μέχρι και τραγούδια. Αξιοσημείωτη είναι η σημαντικότητα του στον κόσμο των Διαδικτυακών Μιμιδίων. To 2016, το Time τον ονόμασε έναν απο τους 100 πιο σημαντικούς ανθρώπους στον κόσμο.